Nuwe flieks, Things Heard & Seen, The Conjuring | Netwerk24
Nuwe flieks, Things Heard & Seen, The Conjuring
06 Junie 2021 00:05
Things Heard & Seen **
Bang oë, ligte wat ontplof en huise wat die poort tot die hel vorm, is al soos 'n leeggesuigde kondensmelkblik op 'n koshuistafel papgedruk. Daar is weer 'n Alfred Hitchcock nodig om die riller te herontwerp. Ons gaap deesdae van een gruwel-cliché ná die ander, want een meisie (Amanda Seyfried) kan net só dikwels in afgryse staar. As jy lus is vir 'n lekkerkykriller, is hierdie nie jou paspoort tot ritteltitgril nie. En hierdie een is elke jong bruid se groot nagmerrie. Dit verdwyn in die vlieswolkies van onheil. Beperking: 16. Op Netflix.
Vir die soveelste keer durf Ed en Lorraine Warren 'n spookhuis aan of help om duiwels uit te dryf. Dié een (die insident is glo waar) se skokstok ruk so tussen die beurtkragrooster deur, maar soos met die ander is die kyker bedag op die skokke waar liggame verwring word. James Wan, wat ook Saw 1 gemaak het, verhef die rolprent effens bo die gewone griller. In teaters. Beperking: 16.